Tailand uyg'urlarni Xitoyga topshirgani uchun tanqid ostida
Yuzdan oshiq uyg'ur qochqinlar Xitoyga jo'natilgani Turkiyada katta namoyishlarga turtki berdi. Tailand xalqaro qonunlar buzilmaganini da'vo qilmoqda.
Tailand bu odamlarni majburan vataniga qaytargani xalqaro insonparvarlik tamoyillariga zid, deyiladi ittifoq bayonotida. BMTning Qochqinlar agentligi ham qarordan taajjubda. Bir yuz to'qqiz nafar uyg'ur, jumladan bolalar va ayollar, Xitoyga topshirilgani katta uyg'ur jamoasiga ega Turkiyada namoyishlarga turtki bergan, chunki Anqara ularga boshpana berishga rozi edi. Ayni damda Tailandning Turkiyadagi diplomatik idoralari yopiq. Tailand hukumati esa xalqaro qonunlar buzilmaganini da'vo qilmoqda. "Bu odamlar bir yildan buyon bizning mamlakatda edi. Har birining shaxsini tekshirdik, fuqaroligini aniqladik. 170 nafarini Turkiyaga va 100 kishini Xitoyga qaytardik. Yana 50 uyg'urning shaxsi tekshirilmoqda", - deydi hukumat so'zlovchisi. "Human Rights Watch" huquq tashkiloti deportatsiyalarga darhol moratoriy qo'yishga chaqirmoqda. Xitoy, o'z navbatida, ayrim xorijiy hukumatlarni bu janjaldan o'z manfaati uchun foydalanayotganlikda aybladi. "Vatanga qaytarilgan uyg'urlar qochoq emas, balki noqonuniy immigrantlar. Bu masalada Tailand bilan hamkorlikni yo'lga qo'yganmiz", - deydi Xitoy rasmiylari. Uyg'ur-Amerika Uyushmasi , qolgan uyg'urlarni uchinchi bir davlatga, xususan, Turkiyaga topshirishga undayapti. "Uyg'ur qochqinlar Xitoyga jo'natilgani siyosiy qaror bo'lgan, ularning jabr-zulmdan himoyalanish huquqi toptaldi. Uyg'urlar haqida gap ketganda, xalqaro qonunlar Xitoy uchun bir pul. O'tmishdan bilamizki, hibsda bu odamlarga qo'pol munosabatda bo'lishadi", - deydi Vashingtonda asoslangan uyushma rahbari Olim Seytoff.